Фортов Владимир дзыхь ирагъэз
ХъыбарегъащIэ IуэхущIапIэхэм нэхъ япэкIэ къызэратащи, накъыгъэм и 28-м щегъэжьауэ мэкъуауэгъуэм и 1-м нэсыху Москва щекIуэкIащ Урысейм ЩIэныгъэхэмкIэ и академием и зэIущIэшхуэ. Къэралым и щIэныгъэ IуэхущIапIэ нэхъыщхьэм иригъэкIуэкIа лэжьыгъэм теухуа отчетым едэIуа нэужь, щIэныгъэлIхэм хахащ Урысейм ЩIэныгъэхэмкIэ и академием и президиумыр. Академием и Президент къулыкъур хуагъэфэщащ дуней псом къыщацIыху еджагъэшхуэ, академик Фортов Владимир.
ЩIэныгъэм зегъэужьынымкIэ мыхьэнэшхуэ зиIэ а зэхыхьэм ди республикэм и цIэкIэ хэтащ Урысейм щIэныгъэхэмкIэ и академием и Къэбэрдей-Балъкъэр щIэныгъэ центрым и тхьэмадэ, а щIэныгъэ центрым информатикэмрэ щIыналъэ IуэхухэмкIэ и институтым и унафэщI, техникэ щIэныгъэхэм я доктор, профессор Иуан Петр, Урысейм ЩIэныгъэхэмкIэ и академием и Къэбэрдей- Балъкъэр щIэныгъэ центрым и тхьэмадэм щIэныгъэ IуэхухэмкIэ и къуэдзэ, филологие щIэныгъэхэм я доктор, профессор Улаков Махъты, Урысейм ЩIэныгъэхэмкIэ и академием и Къэбэрдей-Балъкъэр щIэныгъэ центрым къурш щIыналъэхэмкIэ и институтым и унафэщI, Урысейм ЩIэныгъэхэмкIэ и академием и член-корреспондент, биологие щIэныгъэхэм я доктор, профессор Тембот ФатIимэ, Урысейм ЩIэныгъэхэмкIэ и академием и Къэбэрдей-Балъкъэр щIэныгъэ центрым прикладной математикэмрэ автоматизацэмкIэ и щIэныгъэ-къэхутакIуэ институтым и унафэщI, физико-математикэ щIэныгъэхэм я доктор Нэхущ Викторие, Урысейм ЩIэныгъэхэмкIэ и академием и Къэбэрдей-Балъкъэр щIэныгъэ центрым Гуманитар къэхутэныгъэхэмкIэ и институтым и унафэщI, тхыдэ щIэныгъэхэм я доктор Бгъэжьнокъуэ Барэсбий сымэ.
Къудей Борис.
